Fodboldstøvlerne samler støv og vennerne bliver syltet. Sådan går det, når arbejdet sluger al tiden for ledere i Nordjylland. En undersøgelse fra Ingeniørforeningens Lederpanel viser, at 49 pct. af lederne i Nordjylland, ligesom ledere i resten af Jylland, har svært at slippe arbejdet, når de holder fri. 50 pct. tager endda arbejdet med hjem. Det levner ikke megen tid til at dyrke aktiviteter i fritiden. Det bekymrer Ingeniørforeningens formand, Lars Bytoft. - Det er selvfølgelig ikke en tendens, der gavner nogen i det lange løb. Lederne kommer samtidig til at skabe en kultur, hvor også den menige medarbejder i virksomheden føler sig presset. Og så er den onde spiral for alvor sat i gang, advarer Lars Bytoft. Han mener, at arbejdsgiverne har et medansvar for, at de ansatte ikke bruger hele deres vågne liv på at arbejde. - Ingeniørerne skal blive bedre til at sige fra. De bliver ikke bedre ledere af at knokle. Batterierne skal lades op, der skal være tid til familien og input fra venner og bekendte, det har alle brug for," siger Lars Bytoft.

Opsummering:
Et godt råd: Lær at sige fra